REGULAMENTUL (CE) NR. 447/2008 AL COMISIEI
din 22 mai 2008
de modificare a Regulamentului (CE) nr. 883/2006 de stabilire a normelor de aplicare a Regulamentului (CE) nr. 1290/2005 al Consiliului în ceea ce privește ținerea evidenței conturilor de către agențiile de plăți, declarațiile de venituri și cheltuieli și condițiile de rambursare a cheltuielilor din FEGA și FEADR
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1290/2005 al Consiliului din 21 iunie 2005 privind finanțarea politicii agricole comune (1), în special articolul 42 alineatele (5) și (7),
întrucât:
(1)
Articolul 4 alineatul (3) din Regulamentul (CE) nr. 883/2006 al Comisiei (2) prevede că rezumatul datelor (T103) prevăzut la același articol alineatul (2) litera (b) trebuie, de asemenea, comunicat Comisiei pe suport de hârtie. Luând în considerare evoluția procedurilor de comunicare a informațiilor între statele membre și Comisie și crearea unui portal unic de acces al operatorilor la sistemele electronice securizate, gestionate în cadrul finanțării politicii agricole comune, rezultă că această comunicare pe suport hârtie nu mai este necesară și, prin urmare, poate fi suprimată, având în vedere, în special, costurile administrative pe care le generează.
(2)
Articolul 150 alineatul 3 din Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (3) a fost modificat și, ca urmare, în prezent, cheltuielile curente de gestiune ale FEOGA pot fi angajate în avans din creditele prevăzute pentru exercițiul financiar următor, în limita a trei sferturi din creditele totale corespunzătoare pentru exercițiul financiar curent. Pentru a ține seama de aceste noi condiții aplicabile angajamentelor anticipate, ar trebui să se modifice articolul 8 alineatul (3) din Regulamentul (CE) nr. 883/2006.
(3)
Pentru plățile directe de efectuat începând din anul 2007, sumele corespunzătoare primelor din sectorul produselor lactate și plăților suplimentare prevăzute la articolele 95 și 96 din Regulamentul (CE) nr. 1782/2003 al Consiliului (4), care se acordă beneficiarilor, sunt cuprinse în regimul de plată unică, conform articolului 47 alineatul (2) din Regulamentul (CE) nr. 1782/2003. În plus, Regulamentul (CE) nr. 188/2005 al Comisiei din 3 februarie 2005 privind normele de aplicare a schemei ajutoarelor pentru sectorul cărnii în regiunile ultraperiferice (5) a fost abrogat prin Regulamentul (CE) nr. 793/2006 al Comisiei (6). Prin urmare, sumele corespunzătoare măsurilor sus-menționate nu mai trebuie luate în considerare la calcularea plafonului pentru plățile directe, astfel cum este prevăzut la articolul 9 alineatul (2) litera (b) din Regulamentul (CE) nr. 883/2006. Acest calcul trebuie însă adaptat pentru a ține seama de dispozițiile privind modularea voluntară introdusă de Regulamentul (CE) nr. 378/2007 al Consiliului de stabilire a normelor pentru modularea voluntară a plăților directe prevăzute de Regulamentul (CE) nr. 1782/2003 de stabilire a normelor comune pentru schemele de sprijin direct în cadrul politicii agricole comune și de stabilire a anumitor scheme de sprijin pentru agricultori și de modificare a Regulamentului (CE) nr. 1290/2005 (7).
(4)
Prin urmare, Regulamentul (CE) nr. 883/2006 ar trebui modificat în consecință.
(5)
Măsurile prevăzute în prezentul regulament sunt conforme cu avizul Comitetului pentru fondurile agricole,
ADOPTĂ PREZENTUL REGULAMENT:
Articolul 1
Regulamentul (CE) nr. 883/2006 se modifică după cum urmează:
1.
Articolul 4 alineatul (3) se elimină.
2.
La articolul 8, alineatul (3) se înlocuiește cu următorul text:
„(3) În cazul în care cheltuielile totale declarate de statele membre pentru exercițiul financiar următor depășesc trei sferturi din totalul creditelor corespunzătoare exercițiului financiar în curs, angajamentele anticipate prevăzute la articolul 150 alineatul (3) din Regulamentul (CE, Euratom) nr. 1605/2002 și plățile lunare corespunzătoare se acordă proporțional cu declarațiile de cheltuieli, în limita a 75 % din creditele pentru exercițiul financiar în curs. Comisia ia în considerare soldul nerambursat către statele membre în deciziile privind rambursările ulterioare.”
3.
La articolul 9 alineatul (2), litera (b) se înlocuiește cu următorul text:
„(b)
în orice caz, plățile efectuate în cursul exercițiilor financiare N+2 și în anii următori sunt eligibile pentru statul membru în cauză numai în limita:
(i)
plafonului său național prevăzut în anexele VIII sau VIIIa din Regulamentul (CE) nr. 1782/2003 pentru anul precedent celui al exercițiului financiar în cursul căruia se efectuează plata, în cazul aplicării regimului de plată unică, astfel cum se prevede în titlul III din același regulament; sau
(ii)
pachetului financiar anual al acestuia, stabilit în conformitate cu articolul 143b alineatul (3) din Regulamentul (CE) nr. 1782/2003 pentru anul precedent celui al exercițiului financiar în cursul căruia se efectuează plata, în cazul aplicării regimului de plată unică pe suprafață, prevăzut la acest articol.
Plafonul național sau pachetul financiar anual prevăzut la punctele (i) și, respectiv, (ii) este, după caz:
-
redus cu modularea prevăzută la articolul 10 din Regulamentul (CE) nr. 1782/2003;
-
redus cu modularea prevăzută la capitolul 1 din Regulamentul (CE) nr. 378/2007;
-
majorat cu suma suplimentară a ajutorului prevăzut la articolul 12 din Regulamentul (CE) nr. 1782/2003;
-
majorat cu suma suplimentară a ajutorului prevăzut la articolul 1 alineatul (3) al doilea paragraf din Regulamentul (CE) nr. 378/2007;
-
rectificat prin modificarea prevăzută la articolul 11 din Regulamentul (CE) nr. 1782/2003.”
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Articolul 1 punctul 1 se aplică însă începând cu exercițiul financiar 2009.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 22 mai 2008.